নাসর ইবনে আসিম আল-লাইসি

**নাসর বিন আসিম আল-লাইসি** বা **আল-দুযালি** ( ; মৃ. ৭০৮/৭০৯) ছিলেন বসরার একজন আরবি ব্যাকরণবিদ। তিনি প্রথম আরবি ব্যাকরণবিদদের একজন হিসেবে পরিচিত।  আবুল আসওয়াদ দুয়ালির সর্বাধিক পরিচিত ছাত্রদের একজন ছিলেন। তিনি নিজের যুগের একজন বিশিষ্ট ব্যাকরণবিদ হিসেবে প্রসিদ্ধ ছিলেন। বলা হয় যে, তিনি হাজ্জাজ বিন ইউসুফের নির্দেশে আরবি ভাষায় হরফের উপর সর্বপ্রথম নুক্তা (বিন্দু) প্রয়োগ করেন। তিনি ইরাকের বসরায় মৃত্যুবরণ করেন।

## জীবনী
নাসর ইবনে আসিমের প্রাথমিক জীবন সম্পর্কে বিস্তারিত বিবরণ পাওয়া যায় না। ধারণ করা হয় যে, তিনি ইরাকের বসরায় জন্মগ্রহণ করেন। তিনি প্রখ্যাত আরবি ভাষাবিদ আবুল আসওয়াদ দুয়ালির নিকট আরবি ব্যাকরণ শিক্ষা করেন। তিনি একজন প্রসিদ্ধ ও নির্ভরযোগ্য হাদিসের রাবি (বর্ণনাকারী) ছিলেন। 

উমর ইবনে দিনার বলেন: একবার আমি, আল-যুহরি ও নাসর ইবনে আসিম একত্র হলাম। তখন নাসর নানা বিষয়ে কথা বললন। এরপর আল-যুহরি বলেন: তিনি আরবিতে এমনভাবে বিশ্লেষণ করেন যেন ভাষাকে টুকরো টুকরো করে খুলে দেখান।

অধিকাংশ বর্ণনা অনুযায়ী আবুল আসওয়াদ দুয়ালিকে আরবি ব্যাকরণের (নাহু) প্রণেতা হিসেবে উল্লেখ করা হলেও কিছু বর্ণনাকারী বলেন, নাসরই “সর্বপ্রথম আরবি ব্যাকরণ প্রণয়ন করেন।

আস-সাইরাফি বলেন: তিনি “সর্বপ্রথম আরবি ভাষার নিয়ম প্রণয়ন করেন।”

ইবনে নাদিম বলেন: “অন্যরা বলেছেন, নাসর ইবনে আসিম নাহুর রূপরেখা অঙ্কন করেন।”

আবুল বারাকাত আল-আনবারি বলেন:  কিছু লোক দাবি করেন যে, সর্বপ্রথম নাহু প্রণয়ন করেন নাসর ইবন আসিম।

তবে নির্ভরযোগ্য ও প্রমাণিত বর্ণনা অনুযায়ী, তিনি আরবি ব্যাকরণ বা নাহুর সর্বপ্রথম প্রণেতা ছিলেন না। তাঁর পূর্বেই আলি ইবনে আবি তালিবের নির্দেশে আবুল আসওয়াদ এই কাজটি সম্পন্ন করেন। সঠিক মত হলো, নাসর ইবন আসিম ছিলেন তাঁদের মধ্যে অন্যতম, যারা আবুল আসওয়াদ থেকে নাহু শিক্ষা গ্রহণ করেন এবং তাতে কিয়াসের (তুলনামূলক বিশ্লেষণ) প্রবর্তন ও প্রসার ঘটান। আবুল আসওয়াদের শিষ্যদের মধ্যে তিনি অন্যতম শ্রেষ্ঠ ও সম্মানিত ছিলেন। এই কারণেই মূলত নাহু প্রণয়নের কৃতিত্ব তাঁর প্রতি আরোপ করা হয়। সম্ভবত যারা তাঁকে নাহুর প্রাথমিক প্রণেতা বলেন, এর দ্বারা তারা মূলত নোকতা প্রবর্তনের দিকটি বোঝাতে চেয়েছেন। এটি ছিল তাঁর শিক্ষক আবুল আসওয়াদের কাজের পরিপূরক। ইয়াকুত উল্লেখ করেন যে, তিনি নাহু বিষয়ে একটি গ্রন্থ রচনা করেন। নাসর ইবনে আসিমের উল্লেখযোগ্য ছাত্রদের মধ্যে ছিলেন আবদুল্লাহ ইবন আবি ইসহাক আল-হাদরামি ও আবু আমর ইবনুল আলা। এই মহান পণ্ডিতদের তাঁর শিষ্যত্ব গ্রহণ এবং তাঁর কাছ থেকে নাহু শিক্ষা লাভই সম্ভবত নাহু প্রণয়নের কৃতিত্ব তাঁর দিকে আরোপ হওয়ার পেছনে ভূমিকা রাখে। সাধারণত দেখা যায়, শিষ্যরা তাঁদের শিক্ষকের মর্যাদা উচ্চে তুলে ধরেন। প্রাচীন ও আধুনিক যুগে আরবি ভাষাবিদরা নাহুর প্রবর্তক নির্ধারণের বিষয়ে ভিন্নমত পোষণ করেন। তাঁদের মতামত পরস্পরবিরোধী এবং ব্যাখ্যায় ভিন্নতা লক্ষ্য করা যায়। কেউ বলেন, এর প্রবর্তক ছিলেন আলি ইবনে আবি তালিব; কেউ বলেন, আবুল আসওয়াদ আদ-দুয়ালি। তবে কেউ মনে করেন যে, নাসর ইবনে আসিমই এর প্রণেতা। অপর একটি দল মনে করেন, এর প্রবর্তক ছিলেন আবদুর রহমান ইবনে হুরমুয আল-মাদানি।

ঐতিহাসিক বর্ণনাসমূহে উল্লেখ আছে যে, ইসলাম বিস্তারের সাথে সাথে অনারব জাতিগোষ্ঠীর ইসলাম গ্রহণের ফলে কুরআন তিলাওয়াতে ভুল (লাহন) বৃদ্ধি পায়। তখন জিয়াদ ইবনে আবিহি এ সমস্যার সমাধান চেয়ে আবুল আসওয়াদ আদ-দু'য়ালির শরণাপন্ন হন। তখন তিনি কুরআনে নোকতা (যবর, জের, পেশ ও তানবিন) সংযোজন করেন। এরপর নাসর ইবন আসিম ও ইয়াহইয়া ইবনে ইয়ামার আরবি বর্ণে ই‘জাম (বর্ণ পার্থক্যসূচক বিন্দু) সংযোজন করেন। এপরর খলিল ইবনে আহমদ কুরআনের তাশকিল ( স্বরচিহ্নের চূড়ান্ত রূপ) প্রণয়ন করেন।

নাসর বিন আসিম ৭০৮ বা ৭০৯ খ্রিস্টাব্দে ইরাকের বসরায় মৃত্যুবরণ করেন। 

## তথ্যসূত্র
বিষয়শ্রেণী:৭০৮-এ মৃত্যু
বিষয়শ্রেণী:আরব মুসলিম